มั่นใจบริโภคไม่ฟุบคลังเก็บภาษีเกินเป้า
คลังโชว์เก็บภาษีเดือนแรกปีงบประมาณ 2560 พอไปได้เกินเป้าหมาย 1.1 หมื่นล้าน
10 พ.ย. 2559

คลังโชว์เก็บภาษีเดือนแรกปีงบประมาณ 2560 พอไปได้เกินเป้าหมาย 1.1 หมื่นล้าน
นายกฤษฎา จีนะวิจารณะ ผู้อำนวยการสำนักงานเศรษฐกิจการคลัง (สศค.) เปิดเผยว่า ผลการจัดเก็บรายได้ในเดือนแรกของปีงบประมาณ 2560 (เดือน ต.ค. 2559) จัดเก็บได้ 1.98 แสนล้านบาท สูงกว่าประมาณการ 1.1 หมื่นล้านบาท คิดเป็น 5.9% และสูงกว่าเป้าหมาย 19% เมื่อเทียบกับช่วงเดียวกันในปีก่อน ซึ่งเป็นผลมาจากหน่วยงานรัฐวิสาหกิจมีผลดำเนินงานดีทำให้นำส่งรายได้สูงถึง 3.6 หมื่นล้านบาท หรือสูงกว่าประมาณการ 6,300 ล้านบาท และหน่วยงานอื่นจัดเก็บได้เพิ่มขึ้นด้วย
ขณะที่การจัดเก็บรายได้ของ 3 กรมภาษี โดยกรมสรรพากรจัดเก็บเกินเป้าหมาย 673 ล้านบาท จากการเก็บภาษีมูลค่าเพิ่ม (แวต) ภาษีเงินได้นิติบุคคลและภาษีเงินได้บุคคลธรรมดา ที่เพิ่มมากขึ้น ส่วนกรมสรรพสามิตจัดเก็บได้ต่ำกว่าเป้าประมาณ 2,000 ล้านบาท มาจากการจัดเก็บสุราและยาสูบที่ลดลง เช่นเดียวกับกรมศุลกากรที่จัดเก็บได้ต่ำกว่าเป้าสูงถึง 2,700 ล้านบาท เป็นผลมาจากการนำเข้าที่หดตัวลดน้อยลงเป็นหลัก
"ภาษีมูลค่าเพิ่มจากการนำเข้าติดลบ แต่ภาษีมูลค่าเพิ่มที่เก็บในประเทศยังดี แสดงว่าการบริโภคภายในยังไปได้ไม่น่าเป็นห่วง" นายกฤษฎา กล่าว
สำหรับปีงบประมาณ 2559 คลังเก็บรายได้สุทธิ 2.393 ล้านล้านบาท สูงกว่าเป้า 6.35 หมื่นล้านบาท หรือ 2.7%